題月心詩卷併記遇仙事云
作者：陸文圭
朝代：宋

paragraphs: 東軒記待月，縱筆說性命。
豈惟不知月，實亦不知性。
文雖歐蘇工，理至關洛定。
人心如明月，塵垢失清凈。
霧收海氣澄，天逈風力勁。
持我光明珠，照此大圓鏡。
鏡中雙綵鸞，翔立請驂乘。
御宴影娥池，神飈忽吹醒。
鸞飛曉鏡空，龍睡淵珠靜。
依舊碧潭心，無復瓊樓興。
韓郎固有言，仙人未賢聖。